
ОТЧЕТ

ЗА ДЕЙНОСТТА НА НАРОДНО ЧИТАЛИЩЕ „РАЗВИТИЕ-1870”

ПРЕЗ 2025 ГОДИНА

Уважаеми колеги, читалищни деятели,

Народно читалище „Развитие-1870” е най-големият и водещ културен институт на територията на община Севлиево. То е един от духовните символи на града – стожер на българщината! И днес – 156 години след основаването му, пламъкът на читалищното дело, запален от първия лекар в Севлиево д-р Стойчо Христов през паметната 1870 година, по личната заръка на Васил Левски, пръска своите искри. Читалището е местно живо съкровище! То е съвременен будител, просветител и пазител на българския национален дух, култура, изкуство, традиции и ценности. Читалище – светиня и пътеводител – искрата, която запалва любов към културата и знанието.

Народно читалище „Развитие-1870” е пример за устойчива българска културна институция със специфична мисия за съхраняване и развиване на традиционните ценности на нацията. То е самоуправляващо се културно-просветно сдружение, което изпълнява и държавни задачи в областта на културата. Работи на принципите на демократизма, доброволността и автономията. Читалището поддържа отношения на сътрудничество и координация с държавните, областните и общинските органи и организации. В дейността му участват всички граждани без ограничения на възраст, раса, пол, образование, политически и религиозни възгледи и етническо самосъзнание. Негови цели са да създава, опазва и разпространява духовните ценности; да развива творческите способности; да задоволява културните потребности на гражданите; да развива и обогатява социалната и образователната дейност и да осигурява достъп до информация, знания и културни ресурси. 

Народно читалище „Развитие-1870” съдейства за обогатяване културния живот в града и общината, допринася за разширяване на знанията и интереса към изкуството, културата и науката, създава условия за развиване и изява на творческите способности на деца, млади хора и любители на изкуствата във всички възрастови групи, поддържа, обогатява и развива народните обичаи и традиции, възпитава в дух на родолюбие, демократизъм и общочовешка нравственост. То е модерен културен център със съвременна материално-техническа база и голяма сцена на обществено значими културни събития.
Изминалата 2025 година с гордост наричаме ВДЪХНОВЕНИЕ – СПОДЕЛЕНА ЕНЕРГИЯ В РАЗВИТИЕ И ГРАДЕЖ. Народно читалище „Развитие-1870” е посредник между традицията и съвременността. Пулс. Памет. Наследство. Усещане. Спомен. Корен и криле едновременно. Читалището е родолюбие – не гръмко, не показно, а тихо и силно, с криле, които не забравят откъде са литнали. Защото родолюбието живее в уважението към традицията, в почитта към предците и в желанието да съхраним езика, обичаите, вярата си. Читалището е онази невидима нишка, която ни държи здраво свързани със земята. То е огън, който пази българския дух жив, светлина, която води към знание и култура, дом, отворен за всички – малки и големи, мост между поколенията, сцена, на която всеки може да открие себе си, надежда, че традицията ще пребъде. И дъх, дъхът на една общност, който преминава през времето и не се губи. Глас, който не позволява да забравим кои сме. Сърце, което събира хората. Будност – онази вътрешна светлина, която кара човека да търси знание, да твори, да се развива. Място, където се раждат мечти и се изграждат личности. Читалището е общност – ръце, които се подават, погледи, които се разбират, хора, които създават заедно. То е време, събрало миналото, живеещо в настоящето и устремено към бъдещето. Читалището – най-родолюбивото място, където България не просто съществува, а се преживява. 
Днес Народно читалище „Развитие-1870“ съчетава в себе си вековна история, традициите на възрожденското читалищно дело и ролята на съвременен културен двигател. Дейностите, които оформиха облика на читалището през 2025 година, могат да се очертаят в няколко основни направления – работа с талантливи деца и младежи; развитие на любителското творчество и клубните форми; организиране и изпълнение на изяви, включени в културния календар на община Севлиево и Националния културен календар; кинопоказ; предоставяне на творческо пространство на гостуващи артисти-професионалисти. С огромна амбиция, ентусиазъм, много труд и последователност продължава творческата работа на читалищните школи, състави и клубове. Разцветът на културната институция е израз на устрем и утвърждава читалището като предпочитано средище за творчество, изкуство и култура.

На 27 март 2025 година се проведе редовното общо отчетно-изборно събрание на Читалището. Председателят Данаил Лалев, който има зад гърба си три успешни последователни мандата като председател на читалищното Настоятелство през периода 2009-2019 година и към настоящия момент е зам-председател на Съюза на народните читалища в България, отчете третата успешна година от мандата си в периода 2022-2025 година. Преизбирането му за председател в мандат 2025-2028 година е ясен знак за доверие и признание за приноса му към развитието на Читалището. Общото събрание избра Настоятелство в състав: Емилиян Маринов – изпълнителен директор на „Делта Стар” АД, председател на читалището в периода 2019-2022 г., Николина Николова-Генова – адвокат, с дългогодишен юридически опит в общинска администрация и частна практика, Мирена Станчева – учител и дългогодишен служител в Община Севлиево с административен опит с пряк ресор – култура и читалищна дейност, и Алфидин Ахмедов – професионален режисьор и директор на Държавен куклен театър – Габрово, възпитаник на читалищната актьорска школа, с опит в областта на професионалните сценични изкуства. Настоятелството е екип от личности, обединени от каузата, работещи с отговорност, последователност и визия за развитие на читалището. Заедно, ръководството – Настоятелство, Председател и Секретар, работят в синхрон и партньорство, като обединяват управленските си умения и организационен опит за развитие дейността на читалището и просперитета на културната институция. До нас е творческият екип – преподавателите на школи по изкуствата, ръководителите на самодейни състави и клубове по интереси. Те са сърцето на читалището, носители на знания, умения и вдъхновение. Тяхната роля е ключова за активността на общността – те правят културния живот жив, достъпен и многопластов, превръщайки читалището в място за творчество, образование и духовно обогатяване.

Да носиш читалището в сърцето си означава да бъдеш мост. Мост между прозорливостта на предците ни и мечтите на нашите деца. Именно затова, водено от максимата, че децата са тези, които ще останат след нас, ще продължат да градят света и да го правят по-добър и начинът, по който се грижим сега за тях и развиваме ценностната им система вещае какви възрастни ще станат, какви ще са техните стремежи и духовност, ръководството на Народно читалище „Развитие-1870” смята, че точно те са в основата на читалищната работа. 470 деца и младежи се обучават в школите по пиано, солфеж, акордеон, синтезатор, изобразително и приложно изкуство, класически и модерен балет, театрално изкуство, народно пеене и народни танци. Читалището им дава възможност да излязат за първи път на голямата сцена, да спечелят първите си награди и така да разберат, че всяко положено усилие, всеки труд получава признание и оценка. 

Детска школа по изкуствата, едно от основните читалищни звена, създадено преди 77 години, продължи да бъде предпочитано място за обучение на таланти, с авторитет и доказан професионализъм. В музикалния отдел се обучават общо 55 деца, от които 21 – Школа по пиано, с преподавател Иглика Грънчарова-Станчева, 10 – Школа по китара, с преподавател Жан Йорданов, 10 – Школа по пиано и солфеж, с преподавател Светла Щерева, 10 – Школа по синтезатор и акордеон, с преподавател Ценка Ганчева, 14 – Школа по акордеон и пиано, с преподавател Александър Михайлов. Престиж и авторитет за Детска школа по изкуствата са Школа по народно пеене „Шарени цветенца”, с преподавател Цветина Маринова, с обучаващите се 61 певци, Школа по класически и модерен балет, с художествен ръководител Иванка Цанова – с 41 талантливи деца, както и Школа по изобразително и приложно изкуство „Синестезия”, с преподавател Велизар Захариев, с обучаващите се 23 художници. При тенденцията за намаляване броя на децата като цяло, предвид и конкуренцията от разнообразни форми на извънкласна дейност в сектора на културата и изкуството, част от които са безплатни, преподавателите – изключителни професионалисти, полагат големи усилия и креативност за стимулиране и запазване на всяко едно от децата в класовете си. Похвални са инициативността, съвременните подходи в обучението и творческата работа с таланти, инициирането и провеждането на повече събития и изяви, които безспорно надграждат авторитета на школите и популяризират читалищната дейност.
В програмата с културни събития през 2025 година учениците от музикалните школи – пиано, солфеж, акордеон и синтезатор, реализираха различни сценични изяви – открити класови и образователни продукции, участия в концерти и тържества по различни поводи, национални и регионални конкурси. Всичко това е плод на ежедневната педагогическа работа и труд на преподавателите Иглика Грънчарова-Станчева, Светла Щерева, Ценка Ганчева, Александър Михайлов. В калейдоскопа с най-значимите събития за музикалните школи са: музикално-образователните концертни продукции „От Севлиево до Венеция” в детските градини – поредица с открити уроци на школите по акордеон и пиано, солфеж, синтезатор и акордеон; участията в училищни тържества, Общински празник на художествената самодейност „Децата – творци на красота” на ЦПЛР – Детски комплекс „Йовко Йовков”, Национален фестивал „Семе българско” и Коледен базар „Коледари” – събития, организирани от Община Севлиево, в Национално изложение „С любов към българското”; изявите на ученици в тържества-празници, организирани от Кметствата и читалищата в севлиевски села, в музикално оформление на читалищни събития, симбиоза на изкуствата – изложби на Школа по изобразително и приложно изкуство „Синестезия”, Фотоклуб „Севлиево” и поетични срещи с творците от Литературен кабинет „Пеньо Пенев”, в съвместни концерти с талантите от Школа по народно пеене „Шарени цветенца” и Школа по класически и модерен балет. Годишна продукция „Клавиши и акорди – нашият път” реализира Школа по акордеон и пиано, с преподавател Александър Михайлов. Талант в ноти беше годишният концерт-продукция на пианистите на Иглика Грънчарова-Станчева, музикална симбиоза – годишната продукция на учениците на Ценка Ганчева от Школа по синтезатор и акордеон. Съвместен концерт „Музикални искрици” на талантите от музикалните школи отбеляза Международния ден на музиката и бе финал на калейдоскопа с културни събития, организирани в годината на честването на 155-годишнина от основаването на Народно читалище „Развитие-1870”.
Поредна успешна и наситена с концерти и събития година за Школа по народно пеене „Шарени цветенца”, с преподавател – народната певица Цветина Маринова и корепетитор – акордеонистът Александър Михайлов. Създадената през 2013 година школа продължава устремено развитието си, като затвърждава своя авторитет в обучението на високо професионално ниво. Гордост е, че Школата по народно пеене е една от най-изявените в България. Приносът за това е заслуга на даровитите певци, обуващи се в школата и дългогодишната практика и опит на вокалния педагог Цветина Маринова – солист на формация „Илиев”, с ръководител Илия Илиев – Професора, на Българското национално радио и Севлиевската духова музика. През 2025 година Цветина Маринова заслужи отличие „Специална награда” в направление „Изкуство и спорт” на Регионален конкурс „Учител-будител на бъдещето”, организиран от Синдиката на българските учители и РУО – Габрово. Призът й бе присъден за успехите като преподавател по музика в детската градина и читалищната школа по народно пеене. Непрекъснато се обогатява значимата колекция с престижни отличия на певците, а записи с индивидуалните изпълнения на децата звучат редовно по БНР. В школата се обучават 61 деца на възраст от 3 до 18 години, които изучават народни песни от всички фолклорни области и от репертоара на емблематични за фолклора имена. Сформирани са и работят четири вокални групи – „Лаленца”, „Черешки”, „Шарени цветенца” и „Севделея”. Класът по народно пеене обогатява своя разнообразен групов и индивидуален репертоар, развива високохудожествена и активна концертна дейност.
През 2025 година Школа по народно пеене взе участие в различни празници, събития, благотворителни концерти, фестивали. Значимо е признанието с престижни отличия за талантите от Национален фолклорен конкурс „Модерни звуци от миналото” в София, XX Национален събор-надпяване „Авлига пее” в с. Обединение, община Полски Тръмбеш, II Фолклорна асамблея „Северняшка плетеница” в село Младен – 7 медала, община Севлиево, Национален детско-юношески фолклорен фестивал „Мисионис пее и танцува” в Търговище – 15 медала, XV Регионален музикално-фолклорен конкурс „Златен славей” в Габрово – 2 златни медала. Наградите – купи, златни, сребърни и бронзови медали, дипломи и специални отличия, дообогатиха голямата колекция с призове на школата. Славейчетата реализираха концертни изяви в традиционни събори и празници в севлиевските села Млечево, Търхово, Ловнидол и Кормянско. „Шарени цветенца” гостуваха с фолклорни празнични програми и в съседни населени места – селата Бяла черква и Кози рог. В калейдоскопа с най-значими събития са: майсторски клас по вокална техника с проф. Сребра Михалева; открит урок на вокална група „Лаленца” с песен от деца за родители; участие в празнична програма на Община Севлиево по повод 3 март – Националния празник на България; участия в празненства по повод 8 март – Деня на жената, в пенсионерските клубове; концерт „Песнопойците разказват…”, посветен на хумора в българската народна песен; тематични концерти за пролетните празници – Цветница, Лазаровден, Великден, съвместни мероприятия с Исторически музей Севлиево и ДГ „Пролет”; годишен концерт на открито „Фолклорна седянка”; концерт „Наследство”, организиран от Община Севлиево; концертни програми на откритите сцени на Национален фестивал „Семе българско”, III фестивал „Партньор на Биосферен парк „Централен Балкан””, Севлиевския есенен панаир и Коледен базар „Коледари” – събития, организирани от Община Севлиево; концертна програма в Национално изложение „С любов към българското”; проведените три класови продукции; музикално-образователните концертни продукции „От Севлиево до Венеция” в детските градини – поредица с открити уроци, съвместно с музикалните школи; изяви в училищни патронни празници и тържества; в събитие – откриване на „Зелена класна стая” в ОУ „Стефан Пешев”; Общински фестивал на художествената самодейност „Децата – творци на красота” на ЦПЛР – Детски комплекс „Йовко Йовков”; фирмени събития и благотворителни празненства на Бизнес сдружение „Севлиево XXI век”, Ротари клуб Севлиево и Сдружение на жените „Надежда 2001”; Коледен концерт-спектакъл „По следите на песента”. Школата по народно пеене гостува по покана в студиото на телевизионното предаване „Шоуто на Мавриков” по телевизия „Евроком”.
Творческата 2025 година бе значима, успешна и ползотворна за единствената в община Севлиево Школа по класически и модерен балет, с художествен ръководител и хореограф – примабалерината Иванка Цанова и корепетитор Румяна Павлова. Още една структура, която с дейността и успехите си допринася за високия авторитет на читалището. През отчетния период в школата се обучават 41 деца на високо професионално ниво. Направени са и поставени пет нови авторски класически и характерни танца. Отличната преподавателска работа на художествения ръководител и хореограф допринася за все по-високото ниво на балетни изпълнения, впечатляващи с оригиналност и новаторство. Празник на танцовото изкуство беше гала-концертът на балерините за край на успешния творчески сезон 2024/2025 година. В калейдоскопа с най-значими събития на Балетната школа през 2025 година са: концертните изяви в училищни, общински тържества и благотворителни събития на Сдружение на жените „Надежда 2001”, традиционният Новогодишен концерт с балетен спектакъл, реализиран в сътрудничество с авторитетната Школа по пиано, с преподавател Иглика Грънчарова-Станчева.

През творческия сезон, по идея на художествения ръководител и хореограф – Иванка Цанова, Народно читалище „Развитие-1870” и Балетната школа отново осъществиха инициативата с образователна цел „Изкуството балет”. Целта на проявата, с образователен и възпитателен характер, и проведените организирани концертни изяви, бе децата от най-ранна възраст да се докоснат до едно от най-изящните сценични изкуства, да развият чувство за естетика, да усвоят ценности като уважение ктм таланта и културата, да открият и развият собствените ни дарби. Същевременно инициативата стимулира социалното общуване, повишава самочувствието на участниците и създава трайна връзка между младото поколение и сценичните изкуства, превръщайки балета в достъпна и вдъхновяваща форма на културно образование. През 20205 година Школата по класически и модерен балет взе участие в VII Национален конкурс „Танцова въртележка” в град Горна Оряховица, откъдето спечелиха купи, медали и дипломи – 11 отличия в стил „Класически балет”, 3 награди в стил модерно – „Контемпорари”, 3 – в раздел „Характерни танци”. Художественият ръководител Иванка Цанова бе удостоена с грамота за постижения за работа с деца и младежи в областта на танцовото изкуство. Сбъдната мечта за балерините беше гостуването им  на балетен спектакъл „Пепеляшка” в Държавната опера в град Бургас.
С развитие и успехи беше 2025 година за Школа по изобразително и приложно изкуство „Синестезия”, с преподавател – художникът и скулптор Велизар Захариев. Авторът на скулптурните портрети на братята Асен и Илия Пейкови, бюст-паметника на Йонко Карагьозов, лъвовете на моста над река Росица и най-значимата му творба – бронзовата фигура на Пенчо Славейков и Мара Белчева в центъра на Севлиево, е пример за подражание на учениците си.  При конкуренцията на две силни като изяви и авторитет школи в града ни, отлична беше работата за малките художници и техния ментор. В школата се обучават 23 деца. Със свои творби малките творци взеха участие в различни форуми за детско творчество през годината. През 2025 година се реализираха три тематични изложби: „Читалището – изкуство и култура” по повод 155-годишнина на НЧ „Развитие-1870”, „Къща с лице” и годишна изложба „Невидимо за очите”. За обучаващите се деца се проведоха тематични пленери на открито. Талантливи ученици от Школата на Велизар Захариев изрисуваха стенопис с послание за свобода и надежда в Детска педагогическа стая в град Севлиево по проект на Местната комисия за борба с противообществените прояви на малолетните и непълнолетните към Община Севлиево. Рисунки на художниците участваха в търгове с благотворителна цел на Ротари клуб – Севлиево и Бизнес сдружение „Севлиево XXI век”. Всичко реализирано безспорно е мерило за напредъка и развитието на Школа по изобразително и приложно изкуство „Синестезия” и гордост за преподавателя.
С ясната визия, мисия и цели за разпалване интереса и любовта на децата към театралното изкуство продължи работата в Детска театрална школа „Деца – Слънца”, с преподавател – куклената актриса Борислава Русева. В тази форма се обучават 16 деца. Чрез упражнения под формата на игри те придобиват ценни театрални умения, развиват правоговор и дикция, пластичност, отговорност, концентрация, увереност, креативност и работа в екип, докато се забавляват и разгръщат детското си въображение и потенциал. Изпълни се целта да се провокира мисленето на обучаващите се и поставени основите за научаването им да съпреживяват, пресъздават, имитират, наблюдават и реализират своите цели и мечти чрез театралното изкуство. Театралите реализираха две нови постановки – „Вълкът и седемте козлета” по приказката на Братя Грим и „Ние, врабчетата” по Йордан Радичков. Премиерите на спектаклите обогатиха културните читалищни прояви и представиха пред родителите на децата резултата от обучението им. Организирани бяха и представления за децата от детските градини и учениците от начален етап на обучение. Отново се осъществи театрална постановка с коледен дух – представлението „Снежната кралица и джуджетата”. Смелата, интересна и режисьорска драматизация по мотиви от приказката на Ханс Кристиан Андерсен беше весело коледно шоу с помощта на работливите джуджета на Дядо Коледа и деца от публиката в работилница на читалищната сцена. Коледният спектакъл се игра и пред деца с увреждания в град Павликени. Театралната школа участва с постановката „Вълкът и седемте козлета” в XXI издание на Национален детско-юношески театрален фестивал „Малкият принц” в град Велико Търново, откъдето спечели първа награда.
Висока оценка за работата през 2025 година отчитаме за най-масовата форма на обучение на деца в читалището – Детска школа по народни танци, към Фолклорен ансамбъл „Развитие”, който има зад гърба си богата дейност с 65-годишна история. В школата се обучават 170 деца, разпределени в четири групи, в любов към фолклора и българските традиции. Школата по народни танци е най-голямото читалищно звено. Безспорно е, че работата с толкова много деца изисква огромен труд, всеотдайност, търпение и отговорност, което е разковничето и за съществуването, дейността и развитието на Ансамбъл „Развитие”. През годините художествените ръководители Весела Йорданова и Йордан Йорданов успяват да създадат програма и да наложат система на обучение, включваща екзерсис, постановка на танцуване, характерна танцова лексика и цялостно изграждане на всеки един изпълнител. За обучението на децата с родолюбиви сърца в школата помагат преподавателите Лилия Христова и Павел Йорданов. Традиционни изяви са коледните продукции пред родители. В края на всяка учебна година се провежда емблематичната за Школата по народни танци годишна продукция „Нашето богатство”, в която децата показват наученото и уменията си в танцуването. В двучасовата изява участват Детският ансамбъл и подготвителните групи към Представителния ансамбъл „Развитие“. Продукцията има за цел да представи как се изгражда един артист – танцьор или певец, какви са първите стъпки и усилия, как с постоянство и труд се възпитава любовта към фолклора. През месец юни 2025 година трета и четвърта група на Школата по народни танци участва в VIII Международен фестивал на танцовите, музикалните и певческите изкуства „Фолклорни нюанси“ в Китен.

Детският фолклорен ансамбъл „Развитие” е с главен художествен ръководител Весела Йорданова и помощник-ръководител Йордан Йорданов. Ансамбълът включва детски танцов състав и вокална група. 41 са танцьорите в подготвителна, младша и старша групи, разучаващи репертоара на ансамбъла. Пет са малките певици във фолклорната група, с вокален педагог Полина Колева. Преминаването в Детски фолклорен ансамбъл „Развитие” е повече от следваща стъпка – мечта, вдъхновение и признание. През изминалата година Детският ансамбъл взе участие в годишната продукция „Нашето богатство” на Детска школа по народни танци. Значими са изявите с концертни програми за съборите на селата Петко Славейков и Сенник, участията с фолклорни спектакли в патронните тържества на основните училища в град Севлиево и съвместни изяви с други читалищни състави. Значимо е участието на Ансамбъла в Международен фестивал в Истанбул, Турция по повод Деня на детето. През месец юни 2025 година ДФА „Развитие” участва в VIII Международен фестивал на танцовите, музикалните и певческите изкуства „Фолклорни нюанси“ в Китен. През месец декември 2025 година се проведе обучение в град Пампорово и участие в местен фестивал. Подготвителната, младша и старша възраст на Детски ансамбъл „Развитие” участваха в Международен музикален и танцов фестивал-семинар „Фолклорна виелица”. Проявата е традиция и част от обучителната програма на децата по български народни танци като предоставя възможност и за провеждането на зимен обучителен лагер на танцьорите. С купа, медал и диплом – награда за успешното представяне във форума, бяха удостоени севлиевчетата на заключителния тържествен коледен концерт в град Чепеларе. Детският ансамбъл участва с празничен концерт в програмата на III фестивал „Партньор на Биосферен парк „Централен Балкан”” и Коледен базар „Коледари”, организиран от Община Севлиево.
Успешна беше 2025 година за Представителния фолклорен ансамбъл „Развитие” – туптящото сърце на Севлиево. Ансамбълът е съставен е от 61 танцьори, 7 музиканти и 4 певци. Главен художествен ръководител е Йордан Йорданов, помощник-ръководител Весела Йорданова. Техни помощници са Лилия Христова и Павел Йорданов. Богатство за ансамбъла са битовият му оркестър от три гъдулки, един кавал, контрабас, тъпан и гайда, с музикален ръководител Пламен Пенчев и музикантите Николай Колев, Велизар Цветков, Николай Тотев, Николай Божков, Митко Ангелов и Димитър Борисов. Голям е приносът за издигане високото ниво на състава и на вокалната група с певци, ръководена от вокалния педагог Николина Ботева.
Ансамбъл „Развитие” е емблема на всеки празник в общината. Традиция с неповторим облик, носеща българския дух и съхранените памет, обичаи, ритуали през поколенията. Няма празник, градско събитие или събор без песенното, музикалното и танцово изкуство на Детския състав и Представителния ансамбъл. Ярко събитийна и успешна беше 2025 година за тази голяма читалищна структура – Ансамбъл „Развитие”. В калейдоскопа със значими изяви са: концертните програми за благотворително тържество на Сдружение на жените „Надежда 2001”, патронни събития на училищата в общината, участието в годишната продукция „Нашето богатство” на Детска школа по народни танци, събитие „С любов към родината и панаир на модата”, организиран от Община Севлиево. С Камерната формация са реализирани концертни участия за фирмени, юбилейни и сватбени тържества. Ансамбълът откри с концертна програма Национален фестивал „Семе българско”, провеждан под егидата на кмета на община Севлиево д-р Иван Иванов. Традиционни са изявите с концерти по съборите в севлиевските села като през 2025 година се реализираха участия по повод честване 95 години от рождението на Пеньо Пенев в Добромирка и в Търхово. По повод 155-годишнина на НЧ „Развитие-1870” се проведоха обучения на ученици от СУ „Васил Левски” в часовете по физическо възпитание и спорт с финална изява на открито под мото „На хорото – ръка за ръка”. Подготвителната група към ФА „Развитие” участва в Национално детско надиграване „За ръчица” в град Казанлък. През месец юни 2025 година Подготвителната група към ФА „Развитие” участва в VIII Международен фестивал на танцовите, музикалните и певческите изкуства „Фолклорни нюанси“ в Китен. През месец декември 2025 година се проведе обучение в град Пампорово. Подготвителната група към ФА „Развитие” участва в Международния музикален и танцов фестивал-семинар „Фолклорна виелица” в Пампорово. Проявите са традиционни и част от обучителната програма на децата по български народни танци. Значимо е представянето и в XIII Националeн събор на групи за български народни хора „Северняшки гайтани” с празничен концерт на Ансамбъла на Севлиево и 140 СУ „Иван Богоров” – София. Съставът участва с концерт в Коледен базар „Коледари”, организиран от Община Севлиево. През 2025 година се реализираха аудио и видео записи на две народни песни, съвместно с Курса за овладяване на български народни хора „Развитие”. Ансамбълът успешно защити званието си – Представителен, пред Национална секция за България в Националния преглед на фолклорните ансамбли, организиран от Международния съвет на организаторите на фестивали за фолклор и традиционни изкуства CIOFF – асоцииран член на ЮНЕСКО.
Курсът за овладяване на български народни хора, с ръководители Весела Йорданова и Йордан Йорданов, е с авторитет и традиции в Севлиево. Ежеседмично събира около 100 любители на народното танцово изкуство. Въпреки конкуренцията на създадените подобни клубове в града, читалищният клуб е предпочитан, с интересен и разнообразен репертоар и традиции в изучаването на автентични народни хора. Представителната група на Курса за народни хора участва през 2025 година в Национално надиграване „Тъпан бие, хоро се вие” в Казанлък, XIV Фестивал на традиционните хора „На армане с тъпане” в Разлог и Международен музикален и танцов фестивал-семинар „Фолклорна виелица” в Пампорово. Тези ежегодни изяви на курсистите допринасят за усъвършенстване на техните умения и сценичен професионализъм, утвърждават авторитета на Читалището, стимулират обмена на опит с други изпълнители и популяризират българския фолклор както на национално, така и на международно ниво.

Националният събор на групи за български народни хора „Северняшки гайтани” е емблема на Севлиево и Курса за народни хора. Събитието се организира от Народно читалище „Развитие-1870”, с финансовата подкрепа на Община Севлиево, с мисията да съхрани и популяризира автентичните северняшки хора, да утвърди традициите на българското народно танцово изкуство и да стимулира творческото развитие на нови поколения изпълнители. Ръководителите на Ансамбъл „Развитие” са инициатори и основни организатори на форума. Единственият по рода си местен фолклорен празник събира всяка година стотици любители на танцовото изкуство от всички краища на България, като представя и многообразието на българските народни традиции от всички етнографски области на страната. Проява, която поддържа живи корените, обичаите и духа на общността, за да расте зрънцето фолклор под слънцето. XIII Национален събор на групи за народни хора „Северняшки гайтани” е част от програмата за празниците на Севлиево. Три събития под шапката на „Северняшки гайтани” – празничен концерт на Представителен ансамбъл на 140 СУ „Иван Богоров” – София и Фолклорен ансамбъл „Развитие”, съборът с участието на над 200 любители танцьори от различни краища на страната и „Празнично хоро по тиквено време” на площад „Свобода” в града. Тези прояви не само обогатяват празничната програма, но и утвърждават Севлиево като жив център на родния фолклор и пазител на традициите.
През изминалата година продължи творческият процес за Фолклорна формация „Веселина”, с художествен ръководител – акордеонистът Александър Михайлов. Читалищното ръководство отново направи нужното, за да запази състава в своята палитра от състави. С амбицията на новия художествен ръководител, отдаденост и самодейния дух на певиците продължи възраждането на обичани народни песни от богатия репертоар на състава и обогатяването му с нови. През 2025 година групата участва с концерт в Национален фестивал „Семе българско” в Севлиево. Самодейният певчески състав достойно представи местния фолклор, читалището и града ни като обогати колекцията си с отличия от VIII Международен фестивал на танцовите, музикални и певчески изкуства „Фолклорни нюанси” – Несебър. Формация „Веселина” реализира концерт за членовете на Пенсионерски клуб „Васил Левски” по повод 155-годишнина на НЧ „Развитие-1870” и концерт „В светлината на Коледа с песен” за възрастните хора в града.
Творчески наситена беше 2025 година за Литературен кабинет „Пеньо Пенев”, с ръководител Димитър Васин и 12 пишещи членове. Издадени са 12 броя литературни страници „Бразди” в общинския вестник „Росица”, членове на кабинета са включени с творчеството си в национални издания. Реализираха се творчески срещи на нашите автори – поети и прозаици, в детските градини и училищата в Севлиево, насърчаващи любовта към литературата и четенето. В месеца на любовта се проведе литературно четене за почитателите на писаното слово – „Любов неуморима”. Под наслов „Слава вам, будители народни!” по повод 1 ноември – Деня на народните будители, членовете на Литературния кабинет реализираха тематично събитие. Поетите и прозаиците, членове на кабинета, осъществиха творчески срещи с членовете на пенсионерските клубове в града с четенията „На прага – светлината” и „Поздрав в рими” по повод Световния ден на поезията. Похвална е колаборацията между изкуствата на събитията, където различните форми – поезия, проза, музика и сценично изкуство се преплитат в хармонична симбиоза. В тях взимат участие най-изявените и талантливи ученици от читалищните музикални школи като допълват художествената стойност на проявите. Най-значимото за гилдията през 2025 година е издаването на Алманах „Бразди” с избрани произведения на четиринадесет автори и членове на Литературен кабинет „Пеньо Пенев”. Изданието се реализира по повод 155-годишнина на НЧ „Развитие-1870” и бе представено на специално събитие, заедно с „алБУМЪТ” на читалищния фотоклуб, пред ценителите на словото и фотографията в Севлиево.
Ярка, вдъхновяваща и успешна беше 2025 година за Фотоклуб „Севлиево”. С пъстра гама от събития и значими творчески успехи, тази клубна дейност затвърди своя ценен принос към културния живот на Читалището. Вдъхновител, ментор и обединител на 25-те фото творци е Антоанета Обретенова. Четири фотоизложби с висока художествена стойност – „Мозайка” с над 400 творчески миниатюри, „Тук и там”, „Есен и тикви” и „Фотографски срещи Севлиево 2025 – ИСТОРИИ В КАДЪР…”, бяха организирани и представени от фотографите. След първата си премиера в Бялата читалищна галерия, снимките не се прибраха в архива, а поеха към различни арт-пространства, за да се срещнат с по-широка публика. Изложбата „Мозайка” гостува в мраморното фоайе на Община Севлиево, а фотографиите от „Есен и тикви” украсиха Държавен куклен театър – Габрово. През 2025 година Фотоклуб „Севлиево” отбеляза едно по-специално събитие – 86-годишнина на доайена на севлиевските фотографи Райко Митев с авторската му изложба „Паметта на времето в кадри”. Проведоха се и редица пленери – снимания на открито, на различни теми, с цел развитие на творческото мислене и умения, вдъхновение за нови творчески проекти. Членовете на Фотоклуб „Севлиево” реализираха видео-среща за обмен на опит, техники и иновативни подходи със Софийска фотографска школа. Те активно се включиха в значими и интересни културни събития, проведоха творчески срещи с колеги фотографи. Фотографии на членовете на Фотоклуб „Севлиево” бяха дарени за участие в благотворителни търгове на Ротари клуб – Севлиево и Бизнес сдружение „Севлиево XXI век” в подкрепа на каузата „Звук и светлина за Народно читалище „Развитие-1870””. С този принос те подпомогнаха набирането на средства за подкрепа на сценичното изкуство и развитие на културната дейност. Читалището и Фотоклуб „Севлиево” домакинстваха две гостуващи фотоизложби: „Фото Академика 2025” – националният ежегоден годишен преглед на фотографското изкуство в България и колекцията от снимки „Тоскана” на фотограф-художникът Цончо Балканджиев. За поредна година „Фото Академика 2025” гостува в Севлиево с престижната си колекция и отличи с почетна лента фотографа Божидар Генков. Събитието се осъществи в партньорство с Национално сдружение фотографска академия „Янка Кюркчиева”, утвърдено с декрет – символ на успешно сътрудничество. Признанията и отличията на фотографите от национални и международни форуми допринасят за авторитета на читалищния фотоклуб. Особена гордост е успехът на двама от най-изявените членове – Божидар Генков и Валя Андонова, които взеха участие в изложбата на Национална награда за фотографско изкуство „Атанас Карастоянов”. Всичко това доказва високото ниво и професионализъм на работа, но и вдъхновява новите поколения творци.

Най-значимото събитие за фото гилдията през 2025 година е издаването на „алБУМЪТ” – печатното издание с избрани фотографии на членовете на Фотоклуб „Севлиево”. Проектът се реализира по повод 155-годишнина на НЧ „Развитие-1870” и бе представен на специално събитие заедно с Алманах „Бразди” на поетите от Литературен кабинет „Пеньо Пенев”, пред ценителите на фотографията и словото в Севлиево. Това издание не само отбеляза успехите на клубната общност, но и укреп връзката между фотографията и литературата в културния живот на града. Отчита се отлична организация и реализация на проекта „Фотографски срещи Севлиево 2025 – „ИСТОРИИ В КАДЪР...”. Двудневният фотомаратон събра любители и професионалисти, включвайки поредица събития: откриване на изложба на участниците, прожекция на документални филми, проследяващи историята на Международен фестивал „Фотоваканция”, и представяне на „Фотографска изложба с най-добри кадри, създадени на Международния конкурс „Фотоваканция” през последните 30 години”. С реализирането на този проект, в партньорство с Фондация „Трейман”, Севлиево отново утвърди своя авторите като важен център за фотографското изкуство и сцена за вдъхновение на творческата общност.
През 2025 година отново се роди идеята в Севлиево да има театър за възрастни. Камерният театрален състав, с режисьор Атанас Дончев, създаде спектакъла „Време за лешояди” по Милка Балинова с участието на видните севлиевски театрали Радка Грозева, Людмил Мартинов и Христо Николов – Графа. Членовете на едновремешния читалищен състав започнаха с театър на маса в Градската библиотека. С грижа и подкрепа сцената на читалище „Развитие” отново стана пристан за изкуството, като място, най-лично, дом за самодейността. Защото това не е просто театър, а обществен будител, духовен приласкател и критик, който чрез изкуството пробужда обществеността за проблемите на съвремието, в което живеем. Спектакълът „Време за лешояди” на Камерния театрален състав участва в Национален фестивал на любителските театри в Нова Загора и заслужи високо признания. Радка Грозева – Неделя, бе удостоена с първа награда за женска роля, а Людмил Мартинов – Съботин, с второ място за мъжка роля. Актьорите получиха статуетки, дипломи и парични премии. Успехът доказа, че има нужда да гори пламъчето, а изкуството – да се подкрепя.
Успешно се проведе и петнадесетото издание на Национален фестивал на любителските театри за деца „Вълшебникът театър”. Събитието се организира от Народно читалище „Развитие-1870” под егидата на Министерство на културата и с финансовата подкрепа на Община Севлиево. Целта е приобщаване на децата и младите хора към театралната култура, драматургията и литературата, музиката и хореографията, като се стимулират и развиват творческите им таланти. Фестивалът насърчава обмена на опит и идеи, популяризира детското театрално изкуство, вдъхновявайки ново поколение да се докосне до магията на сцената и културното наследство. Заявките за участие пристигнаха от всички краища на България, квалитетно жури селектира участниците в тридневната програмата с 14 представления. Магията на театъра завладя Севлиево, превръщайки града в център на детското и младежко сценично изкуство. Отличените участници и състави бяха наградени с грамоти, парични и предметни награди. Форумът впечатли с отлична организация, прецизна селекция, стойностна и разнообразна фестивална програма, както и с изявата на множество талантливи малки артисти. Организираното посещение на всички представления позволи на близо 1 900 деца и ученици от всички детски градини и училища в Севлиево да се докоснат до магията на театъра. Във фестивала участваха състави от София, Варна, Обзор, Поморие, Айтос, Стара Загора, Левски, Хасково, Пазарджик, Плевен, Габрово, както и от селата Поповци и Добрич, които представиха спектакли с вдъхновение и артистично майсторство. Доказателство, че фестивалът е с традиции и авторитет – център за партньорство, обмяна на опит, идеи и театрални практики, творчески търсения, неповторим дух и любов към изкуството театър.

2025 година беше успешна за Кино „21 век” – единствената стопанска единица в читалището. Като такава тя работи на различни принципи и организация от школите и художествено-творческите състави. Киното работи ежедневно, с по три прожекции дневно, а в почивните и празничните дни – по пет, всяка седмица се предлагат по три нови заглавия. Киното разполага и с мини-бар за продажба на пуканки, безалкохолни напитки и дребни лакомства за детската публика. Всичко това изисква много добра организация без пропуски и грешки. За добрата работа на кино екипа красноречиво говорят статистическите и финансови резултати, отчитащи увеличение, въпреки прекъсването за един месец на прожекциите поради технически проблем с кино машината. Осъществени са 939 прожекции на 109 нови филмови заглавия пред 7 372 зрители.
Но киното не е само източник на приходи. Чрез него читалището осъществява една от мисиите си – да предоставя възможност на севлиевци, особено на децата и младите хора, да прекарат приятно и смислено част от свободното си време, общувайки с изкуството. В унисон с идеята, че децата са нашата дългосрочна бъдеща публика, отново се обърна особено внимание на прожекциите, предназначени за тях. Освен че в седмичния репертоар винаги присъстваха прожекции на филми, предназначен или за по-малки, или за по-големи деца, продължи реализацията на традиционните съвместни инициативи с Община Севлиево и Бизнес сдружение  „Севлиево XXI век”. За поредна година киното осъществи 14 безплатни прожекции по повод Деня на детето и Коледа за близо 280 деца на 5-6-7 години от детските градини в града и селата на общината и за децата с увреждания. Инициативата се превърна в истинско преживяване за нашите малки гости – посещение в киносалон, пуканки и среща с любими приказни герои от големия екран. Продължи съвместната работа с  Местната комисия за борба с противообществените прояви на малолетните и непълнолетните към Община Севлиево, която откупи пет прожекции на игралния филм с мисия „Един грам живот”, показващ разтърсващите истини и рискове, свързани с наркотичните зависимости.
През 2025 година за привличането на повече и по-разнообразна публика в Кино „21 век”, при изготвянето на седмичните програмации, са подбрани най-гледаемите филми от различните жанрове – в рамките на всеки месец са показвани и екшън, и фантастика, и драма, и комедия, и хорър и задължително анимация. За предвидените заглавия, според аудиторията, е подбиран най-подходящият часови пояс за кинопоказ. Продължи тенденцията да се показват не само касови филми, но и стойностни произведения, номинирани или спечелили награди от престижни филмови фестивали. Прожектирани са почти всички нови български заглавия. Тъй като Кино „21 век” е читалищно и не е напълно комерсиално, са организирани и проведени редица обществено значими събития: „Съвременно кино с наше участие” с прожекции на филмите „До последен дъх” и „Мераклии”, с участието на актьори от Севлиево. По повод Националния празник на България – 3 март, е осъществена „Панорама на съвременния български филм” с 11 прожекции, извън редовната седмична програмация, на три нови български филма – „Стадото”, „Клас 90” и „Без крила” на преференциални цени. По повод 20 години от откриването на Кино „21 век” на 1 април 2025 г. се състоя филмов маратон и специално събитие – признателност към основателите, благодетелите и партньорите – предприемчивите хора с принос в Севлиево да има кино. Един добър пример за заедност в кауза с мисъл, стремеж към просвещение и перспектива в бъдещето. По този повод се осъществиха 17 прожекции, извън редовната седмична програмация, на три от най-добрите български филми, премиерни за 2025 година: „Васко и цигулката” за световноизвестния цигулар Васко Василев, „Триумф” – българската номинация за филмовите награди „Оскар”, и отличеният за най-добър филм на съвременна тематика „Безветрие”. По повод 155-годишнина на НЧ „Развитие-1870” се проведе организирана безплатна прожекция на филм „Училище за надежда” и среща на зрителите с творческия екип – режисьорът Яна Алексиева и сценариста и продуцент Симеон Цончев, с цел събиране на дарения в подкрепа  на социално слаби деца. По традиция, във връзка с инициативата „Българското кино – част от българската култура”, по повод 24 май – Деня на българската писменост, просвета и култура се състояха 6 прожекции, извън редовната седмична програмация, на двата най-гледаеми български филми „Васко и цигулката” и „ Клас 90” на преференциални цени. За поредна година киното инициира провеждането на седмица „Кино за нашите деца” по повод Деня на детето и „Идва Коледа”. Събитието бе подкрепено от Община Севлиево и Бизнес сдружение  „Севлиево XXI век”. Инициативата обхвана около 300 деца от последната възрастова група на всички детски градини в общината
Екипът на Кино „21 век” се справи отлично, поставяйки си за цел да увеличи количествените резултати чрез развитие в три основни направления: осигуряване на хубави нови филми, по-добра реклама и добро обслужване на посетителите. Зад всички тези успехи, с много работа и отдаденост, стои екипът: организаторът – Галя Христова, операторите –Банко Банков, Тихомир Цонев и Симеон Колев, както и служителите на кино бюфета – Ива Пенкова, Иванка Ахчиева, Дарина Петкова, Неда Александрова и Цветелина Александрова.

През отчетната 2025 година читалището организира и реализира поредица значими дейности и инициативи. Основната роля в тяхното осъществяване е на читалищното ръководство и сплотения административен екип. Това е гръбнакът на институцията, идеен партньор и съмишленик на професионалния творчески колектив – художествените ръководители и преподавателите, създаващи изкуството и художествената самодейност – туптящите сърца на читалищната дейност, който сплотява и обединява. Ръководството, читалищното настоятелство, административният и помощен персонал оказват необходимата помощ и съдействие в дейността на всички читалищни звена – школи, състави, клубове, кино. Този екип – секретарят Десислава Димитрова, организаторът Елица Колева, касиерът Цветелина Александрова, гардеробиерът Полина Колева, работник поддръжката Иван Драгнев и хигиенистът Мария Колева непрекъснато подкрепя и търси начини за обогатяване и разнообразяване дейността на читалището и развитието му. Огромна и безрезервна е подкрепата на професионалния озвучител Петьо Минков, който със своя опит, отдаденост и внимание гарантира качественото озвучаване на всяко събитие. През 2025 година читалище „Развитие” домакинства редица гостуващи културни събития – изложби, театри, стендъп шоу комедии, концерти на местни групи и състави, представяния на книги, училищни мероприятия, събрания и други. Нови идеи и инициативи, понякога по-нетрадиционни за читалищна дейност, реализиране на различни проекти, предоставяне на различни видове услуги – всичко това утвърждава авторитета и водещото място на Народно читалище „Развитие”, допринася за имиджа, престижа и характера на институцията.

През 2025 година Читалището отбеляза 155 години от основаването си. По този повод се проведе палитра от събития, представящи отделните изкуства – рисуване, музика, балет, театър, народно пеене, народни танци, творческо писане, фотография, обработен фолклор. Мероприятията под знака на годишнината имаха за цел приобщаване към изкуството, развитие на любителското творчество и клубните форми, популяризиране чрез реализиране на културни изяви и събития. Началото постави отбелязването на 20 кино години в Севлиево на 1 април 2025 г. с филмов маратон и специално събитие – признателност към основателите, благодетелите и партньорите – предприемчивите хора с принос в Севлиево да има кино. Един добър пример за заедност в кауза с мисъл, стремеж към просвещение и перспектива в бъдещето. Друга значима инициатива по повод годишнината беше отпечатването на двете книжни издания – Алманах „Бразди” на Литературен кабинет „Пеньо Пенев” и „алБУМЪТ” на Фотоклуб „Севлиево”. Проведе се и традиционният молебен пред параклиса „Св. Йоан Кръстител” на Хоталич – водосвет и курбан за здравето на всички, които живеят с читалището в сърцето си и с благодарност към нашите верни партньори, съмишленици и приятели.

В историята на читалището през годините свое запазено място имат много благодетели, които са в помощ за осъществяването на инициативи и ни дават увереност, че посоката, в която вървим е правилна. Това са хора, които знаят, че подкрепяйки настоящето, работят за бъдещето. Огромна е нашата признателност към Ротари клуб – Севлиево и Бизнес сдружение „Севлиево ХХІ век”, които през 2025 г. се обединиха, подкрепиха и застанаха зад голямата кауза „Звук и светлина за Народно читалище „Развитие””. На благотворителни събития бизнесът в Севлиево събра над 32 000 лева, с които бе закупена модерна осветителна и озвучителна техника за Школата по народно пеене и читалищния салон. Тази инициатива бе продължение на граденото, години наред. Преди пет години, по повод 150-годишния юбилей на читалището, бизнесът дари 41 000 лв. за ремонт и реновиране на читалищния салон и даде обещание да завърши модернизирането като осигури средства за закупуването на нови озвучителна и осветителна техника. Мисията е изпълнена с грижа към севлиевската общественост и създадените прекрасни възможности за създаването и съпреживяването на изкуството. 

Факт са още няколко значими инициативи. През 2025 г. са извършени редица дейности по модернизиране на материалната база и материалните активи. Извършен е ремонт и закупено цялостно ново обзавеждане за офис-касата на читалището, реновирано е помещението на озвучителния пулт. Осъществен е цялостен ремонт и обособена работилница с инструменти в котелното помещение. Извършен е монтаж на аплици на балкона в салона, изработени са и монтирани нови стъпала вдясно на сцената, поставена е нова мокетна настилка. Подменени са завесите към вратите в салона, авансцената и джоба. Закупена е безжична микрофонна система, прожектори, стойки, кабели. Осигурени са нови стъкла за рекламните табла на читалището, нов компютър за офиса на организатора, нова шевна машина, щендери за дрехи, нови ризи и потури за отдаване под наем от читалищната гардеробна. Закупено е ново коледно осветление за сградата на читалището. Осъвременен е интериорът в кинокабината. Закупени са нов медия блок и озвучителен блок – усилвател, за киномашината, топла витрина за пуканки в кино бара, изградена е нова аспирация за машината с пуканки. За нуждите на Школа по изобразително и приложно изкуство и Фотоклуб „Севлиево” са осигурени паспартута, рамки и стъкла за рисунки и фотографии. За нуждите на Школата по народно пеене са осигурени северняшки елек, скарпини, народни носии и ризи. За нуждите на Детски фолклорен ансамбъл и Фолклорен ансамбъл „Развитие” са закупени сценични костюми – бръчник, 20 броя детски мъжки народни носии, нови дамски и мъжки скарпини, ризи, стойки за ноти за оркестрантите. Декорирана е репетиционната база на ансамбъла с витраж на входните врати и нова табела. Извършено е акордиране на пианата за нуждите на музикалните школи. За нуждите на Школа по класически и модерен балет са осигурени балетни костюми и аксесоари. За Детска театрална школа е осигурен театрален инвентар и костюми. Отпечатани са две книжни издания – Алмахан „Бразди” на Литературен кабинет „Пеньо Пенев” и „алБУМЪТ” на Фотоклуб „Севлиево”.

Осъществяването на нашата обща цел – читалище „Развитие” да бъде изявен културен институт и привлекателен център за всички, зависи от нас и ежедневната ни работа. Трябва да отворим още по-широко вратите на институцията към потребностите на хората. Трябва да популяризираме читалището и дейността му пред широката общественост, използвайки всички средства на рекламата. През 2025 година продължи развитието на изградената стратегия за реклама на културната институция. Читалището разполага с модерен, актуален сайт и фейсбук профил, където се отразяват всички реализирани културни събития и дейности, с богат снимков материал. Всяко събитие и дейност се заснемат професионално от фотографа Минчо Тодоров, наш верен приятел. Това не е просто технически процес, а съзнателен избор да се съхрани всяка изява, всяко постижение и всяка емоция, които изграждат облика на читалището. Гарантира се високо качество на архивите – ценен документ за историята и бъдещите поколения. И то има дългосрочна стойност – създава визуална история на културния живот, която може да бъде споделяна, популяризирана и вдъхновяваща за все по-широка аудитория. Информацията за всички предстоящи събития и отзвукът от тях се популяризират и чрез всички местни медии – вестник „Росица”, кабелната телевизия и електронните издания „Севлиево онлайн” и „Севлиевци”. Чрез рекламата промотираме читалищната дейност пред обществеността, повишаваме имиджа на институцията, а заслугата за това е на секретаря Десислава Димитрова. Важна и значима е ролята на нашите партньори за успешната реализация на рекламната стратегия и модерно представяне с уеб и графичен дизайн – „М-Прес” ООД в лицето на Мирослав Марков и членовете на екипа му Михаела Иванова и Стойо Стоев, както и „Гален Фамилия” ООД в лицето на Юлия и Галин Ганчеви и екипа им.
Направените дарения от благодетели и спонсори са изключително ценни и подкрепящи мисията, целите и дейността на Народно читалище „Развитие”. Признание и благодарност към нашите спонсори – Община Севлиево, Бизнес сдружение „Севлиево XXI век”, Ротари клуб – Севлиево, Сдружение с нестопанска цел „Хоталич”, Сдружение на жените „Надежда 2001”, „Вилерой & Бох България” АД – заводите за санитарна керамика и санитарна арматура, „Хитачи Енерджи България” АД, „Севлиевогаз 2000” АД и др. Огромна благодарност за партньорството и добрата съвместна работа на директорите на образователни и културни институти в община Севлиево и техните екипи. Благодарим на приятелите от Дом на културата „Мара Белчева”, Градска библиотека, Исторически музей – Севлиево, Галерия „Видима”, Градска художествена галерия „Асен и Илия Пейкови”, Център за подкрепа на личностно развитие – Детски комплекс „Йовко Йовков”. Огромна благодарност към нашите приятели и верни партньори, съмишленици и спомоществователи – кмета д-р Иван Иванов, Николай Петров – изпълнителен директор на „Хамбергер България” ЕООД, г-жа Людмила Гутекова, фотографът Минчо Тодоров, компютърният специалист Венцислав Венков, нашият приятел – самодеец театрал, майсторът Христо Николов – Графа, Илиян Гъбенски, Иван Райков, Пенчо Пенчев – професионалният екип на Дом на културата „Мара Белчева”, Сава Христов – директор на галерия „Видима”. Благодарност за професионалната работа с добро отношение на екипа на счетоводна къща „Солди” ООД и по-специално на Снежана Митева.

Изграденото е не просто значимо и мащабно – то е символ на обща воля, споделена отговорност и истинска съпричастност. Вероятно е трудно да се повярва, но тази единност, тази силна обединеност между хора, институции и бизнес е явление без аналог в България. Тя не се измерва само с вложени средства или постигнати резултати, а с доверието, което се изгражда, с подадената ръка и с усещането за принадлежност към една обща кауза. Това е пример как, когато различни общности загърбят различията си и застанат зад една идея, се създава нещо много по-голямо от отделните усилия – създава се жива среда, в която културата не просто съществува, а се развива, вдъхновява и обединява. Подкрепата, която читалището получава, е израз на вяра – в бъдещето, в младите хора, в силата на традициите и в необходимостта те да бъдат съхранявани и предавани нататък. Именно тази сплотеност превръща читалището не просто в културен център, а в сърце на общността – място, където се срещат поколения, идеи и мечти, и където всеки принос, независимо колко голям или малък, има значение.

Изражение на съграденото и оценка на тази единност е новоучредената награда „Читалище на годината 2025”, с която Съюзът на народните читалища в България удостои именно Народно читалище „Развитие”. Поводът беше 170 години Общонародно читалищно дело в България и 155-годишнина от създаването на севлиевското читалище. Признанието за дългогодишната дейност и принос към съхраняването и развитието на културния живот в общността е израз на дълбоко уважение към изграденото с постоянство и отдаденост през годините. То показва, че когато хората са обединени от кауза, когато институции и бизнес застават рамо до рамо с общността, се създава устойчива основа за развитие, която надхвърля времето.
През изминалата година всички заедно доказахме, че изкуството и жаждата за красивото са необходими, за да живеем щастливи. През настоящата 2025 година ще реализираме още повече планувани мероприятия и събития, за да затвърдим имиджа на Народно читалище „Развитие-1870” като един от най-добрите културни институти в България. За да пребъде!


Благодаря ви за вниманието!

25.03.2026 г.





Данаил Лалев

гр. Севлиево                                           Председател на НЧ „Развитие-1870”
